cy ceb nl en en su cy cy en en de cy cy en ceb nl en en su cy cy en en de cy cy en cy en cy cy cy cy cy cy cy cy en cy cy cy cy cy cy cy cy cy cy cy cy cy cy cy cy en nl cy cy en cy cy cy ca en pt cy en ast en de en
Cyhoeddi Rhaglen 2018 | Theatr Bara Caws
Unwaith eto ‘da ni wedi ceisio paratoi amrywiaeth o adloniant i’n cynulleidfaoedd eleni, pob un, gobeithio yn diwallu gwahanol anghenion yn ôl y gofyn. ‘Rydym yn anelu bob tro at greu celfyddyd o safon gyda’r nod o ymestyn, cyrraedd a diddanu, beth bynnag yw’r genre a phwy bynnag yw’r gynulleidfa.
Tymor y Gwanwyn 5 Mai - 2 Mehefin
Byddwn yn dechrau ein cynyrchiadau eleni drwy gyflwyno Sioe Glwb newydd sbon – Brêcshit. A’r tro hwn ‘da ni wedi gwahodd rhai o hoelion wyth y sioeau i gyd-sgwennu’r sgript, a hefyd wedi gwahodd un aelod bach newydd i gyd-weithio gyda’r llewod yn eu ffau. Manon Ellis yw’r ferch eofn honno, ac mae hi, Iwan Charles, Llyr Evans a Gwenno Ellis Hodgkins eisoes wedi bod yn sgriblo’n ddygn dan lygad barcud John Glyn Owen, fydd yn ei chyfarwyddo. 4 actor ond degau o gymeriadau – llond bol o chwerthin, tynnu coes (a blewyn o drwyn), dychan a maswedd (ma’ siŵr!).
“Mae teulu Doris Morris wedi bod yn ffarmio yn Bryn-Cwd-yr-Arian ers canrifoedd, ond yn dilyn canlyniad y bleidlais Brexit mae Doris druan wedi gorfod arall-gyfeirio. Bellach mae hi’n rhedeg clinig therapiwtig a hafan i bobl gyda bob math o broblemau. A fydd rhedeg busnes o’r fath yn cadw’r blaidd o’r drws? A fydd Doris yn llwyddo i gadw ei hetifeddiaeth? A pha mor iachus ydy ‘colonic irrigation’ i rywun mewn gwirionedd? – Cawn weld!”
( Canllaw Oed 18 + )
Tymor yr Haf Awst 3 - 11
Yna yn ystod mis Awst byddwn yn ail-godi Gair o Gariad – sioe y gwnaethom ei pherfformio’n lleol yn 2016 – ond yn sgil ei llwyddiant, ac i ymateb i’r galw, byddwn yn cyd-weithio â’r Eisteddfod ac â Chapter er mwyn ei chyflwyno yn ystod wythnos yr Eisteddfod Genedlaethol yng Nghaerdydd. Wrth i chi brynu tocyn bydd cyfle i chi gyflwyno cais am gân i rywun/rhywbeth/rhywle sy’n golygu rhywbeth i chi, ac wedyn bydd y cais (dienw os ‘da chi’n dymuno) yn cael ei blethu i gorff y sioe byddwch chi’n dod i’w gweld. Dim ond ceisiadau gan bwy bynnag sydd yn bresennol yn y perfformiad hwnnw fydd yn cael eu darllen a’u chwarae, gan sicrhau fod pob un sioe yn gwbl unigryw a’n berthnasol i’r gynulleidfa honno. ‘Roedd amrywiaeth y ceisiadau’n syfrdanol, yn deimladwy, dirdynnol, doniol, haerllug i gariadon, i wŷr a gwragedd, i rieni ac i blant, ac eraill yn cynnwys brawddeg neu ddwy i anifail, neu fro, ac un neu ddau wedi cyflwyno cais iddyn nhw’u hunain! ‘Does DIM RHAID cyflwyno cais, wrth gwrs, ond ymateb y rhai ddaeth i’w gweld oedd naill ai eu bod yn difaru peidio â gwneud, neu eu bod yn difaru nad o’n nhw wedi mynd i fwy o fanylder… bydd rhagor o wybodaeth, gan gynnwys enghreifftiau (ar ôl gofyn caniatad wrth gwrs!), ar y wefan yn ystod y misoedd nesaf. ‘Da ni wrth ein boddau bod yr Eisteddfod Genedlaethol wedi ein gwahodd unwaith eto i gyfrannu at yr ŵyl, a hefyd yn falch iawn fod Chapter yn awyddus i gyd-weithio gyda ni mewn modd ychydig yn wahanol i’r arfer. ‘Da ni erioed wedi profi cynhyrchiad lle ‘roedd pawb mor awyddus i barhau â’r noson – ‘roedden nhw am aros i hel atgofion ac i rannu profiadau – mae’n wych, felly, bod Chapter yn lleoliad mor ddelfrydol i ymestyn y profiad a’r noson i’r eithaf.
“Wel, sôn am siwrne o brofiadau, o chwerthin afreolus ac o embaras pur, i atgyfodi hen atgofion hir-golledig…Gadawodd pawb â llygaid sgleiniog a gwên lydan yr un…”
Un nodyn bach – dim ond 40 tocyn sydd i’w cael ar gyfer pob perfformiad felly archebwch eich lle cyn gynted ag y bydd y tocynnau ar werth!
Tymor yr Hydref Hydref 9 - 27
Wedyn, yn yr hydref, byddwn yn cyflwyno Dwyn i Gof gan un o ddramodwyr cyfoes pwysicaf Cymru, y diweddar Meic Povey. ‘Roedd Meic wedi gyrru’r ddrama atom llynedd, ac ‘ro’n i wrthi’n dechrau rhyw gyfathrebu ynglŷn â hi pan gafodd ei daro’n ddifrifol wael. ‘Ro’n i mewn cyfyng-gyngor. ‘Roedd wedi gyrru gair ataf dro yn ôl yn dweud ei fod yn awyddus i leihau rhywfaint ar ei waith ‘sgwennu, a hynny yn enwedig ar gyfer y teledu, ond, yn ei eiriau ef “… ma theatr yn deciall arall o bysgod…”.  Gan nad yw’r cyfle’n bodoli bellach i’w gwestiynu ac i sgwrsio a thrafod – sef un o’r pethau dwi’n eu trysori pan yn cyd-weithio ag awdur – a ddylsem ei chyflwyno ai pheidio? Yna deuddydd wedi iddo farw cefais gerdyn ganddo, drwy law Catrin ei ferch, ac yn ei ffordd ddihafal ei hun yn fy herio i ymgymryd â’r gwaith asap – a fel ddeudodd Catrin – “Pwy yda ni i ignorio hynny?”. Mae Dwyn i Gof yn ddrama heriol, llawn hiwmor tywyll am golli’r cof, am etifeddiaeth ac am ddatgelu cyfrinachau. Fyddai’n colli’r cyfle i drafod, i ddadlau ac i herio, ond bydd hi – fel bob tro – yn fraint.
Mewn partneriaeth â Dawns i Bawb ‘da ni newydd gwblhau cyfnod byr o Ymchwil a Datblygu ar lyfr  Angharad Tomos, Wrth fy Nagrau I. Mae’r ddelwedd ganolog yn un drawiadol – cleifion mewn ward sy’n ymdrin â salwch meddwl, a’r cleifion? – merched o’r traddodiad llenyddol Cymraeg sydd wedi dioddef trawma o rhyw fath. O Heledd i Monica, o Gwladys Rhys i Mrs Prichard. Mae’r prif bwnc yn un sydd angen ei wyntyllu, ond mae’r chwyddwydr hefyd yn dangos diffygion y system pan nad oes iaith gyffredin gan y cleifion a’r meddygon.
Nid yw’r celfyddydau’n faes sy’n aros yn ei unfan, a rhaid gweithio’n gyson i gynnig sialensiau newydd i ymarferwyr creadigol a chynulleidfaoedd fel ei gilydd, felly ‘roeddem yn awyddus i archwilio pryd nad yw geiriau’n ddigon i gyfleu emosiwn, pryd mae’r corfforol yn goresgyn y geiriol. Fel cwmni ‘da ni’n gosod pwyslais ar ymestyn sgiliau ymarferwyr, ac wrth roi cyfle i actorion, sydd fel arfer yn gweithio â thestun geiriol yn unig, arbrofi â theatr fwy corfforol, mae eu hymarfer creadigol yn datblygu, ac mae buddsoddi mewn ymarferwyr yn hollbwysig ar gyfer parhad y diwydiant yng Nghymru.
Yn sgil y pythefnos mae Catherine (DiB), finnau a Carys, Gwen a Mari (y 3 actores gymerodd ran yn y gweithdy) yn hyderus ein bod wedi darganfod cychwyn proses i wireddu’r weledigaeth sydd gennym, ac yn bwriadu ymchwilio ymhellach i’r prosiect yn ystod y misoedd nesaf. ‘Da ni’n falch iawn o gyhoeddi y bydd Angharad ei hun yn cyd-weithio â ni ar addasu ei llyfr yn sgript ar gyfer y llwyfan.
Cyd-weithio â Urdd Gobaith Cymru
Ers i ni ennill y tendr ar gyfer cyd-weithio ar gynhyrchiad newydd Cwmni Theatr Ieuenctid yr Urdd, mae’r gwaith ‘sgwennu eisoes wedi cychwyn. Nod y cynllun yw meithrin tîm o bobl ifanc talentog fydd wedyn yn gyfrifol am y prosiect drwyddo draw, dan arweiniad Tîm Rheoli Bara Caws ac ymarferwyr profiadol eraill e.e Dyfan Jones a Catherine Young. Mae 3 awdures ifanc o Wynedd wedi eu gwahodd i gyd-sgriptio, sef Elan Grug Muse, Sara Annest a Mared Llywelyn Williams – dan arweiniad y Dr Manon Wyn Williams.  Mae Meilir Rhys Williams wedi ei wahodd i gyfarwyddo, Ifan Tswmani i arwain ar yr elfennau cerddorol, Cêt Haf fel Coreograffydd, Erin Madox yn Cynllunio Set a Gwisgoedd.  Byddwn wedyn yn cynnal clyweliadau ar gyfer y cast, cerddorion, y rhai sydd â diddordeb mewn cynllunio, marchnata, cyhoeddusrwydd ayb, yn nes ymlaen yn y flwyddyn.
Mae croeso i unrhyw un gysylltu â Bara Caws os am ‘sgwennu i’r Cwmni.  Ers blynyddoedd maith bellach mae’r Cwmni’n gweithredu Cynllun Drafft 1af wrth fynd ati i archwilio ac i gomisiynu gwaith newydd. Mae’r cynllun wedi esgor ar ddramâu mor amrywiol â Garw, Hogia Ni-Yma o Hyd, Allan o Diwn, No Wê, Raslas Bach a Mawr! ac Yfory.
Mantais y system i awdur yw ei fod yn cynnig cefnogaeth ariannol a phroffesiynol i unigolion, ac yn gwneud hynny mewn awyrgylch cefnogol dibwysau, gyda dadansoddiad a chyngor profiadol yn rhan annatod o’r cynllun.  Mae’n broses adeiladol hyd yn oed os nad yw’r canlyniad bob tro yn arwain at gynhyrchiad llawn.
Mantais artistig y system i’r Cwmni yw ei fod yn anelu at sicrhau gweithiau safonol, perthnasol fydd yn eistedd yn daclus yn y rhaglen waith.
Mantais ariannol y system i’r Cwmni yw ei fod yn anelu at sicrhau fod y coffrau sydd gan y Cwmni ar gyfer awduron/gwaith ysgrifenedig newydd yn cael ei wario a’i fonitro’n ofalus.
‘Rydym hefyd yn parhau â’r gwaith o sicrhau gweithle newydd i’r Cwmni – sy’n flaenoriaeth dros y misoedd nesaf.  Byddai sicrhau adeilad sy’n fwy addas i bwrpas yn ein galluogi i osod y Cwmni ar seiliau cadarnach ar gyfer y dyfodol (yn ffigurol ac yn llythrennol!), ac yn ein galluogi i ddatblygu’r gofod creadigol i’r eithaf, gan feithrin, datblygu a chefnogi pob math o bartneriaethau a chysylltiadau cyffrous.  Nid yw’r hinsawdd economaidd yn ffafriol wrth gwrs, ond ‘da ni’n gwerthfawrogi’r holl ewyllys da, y cymorth ac awydd pawb i’n cynorthwyo yn fawr iawn. Falle byddwn yn dod ar eich gofyn eto cyn hir…
Posted in: Uncategorized @cy Author: cawsGalactig
Ymarferion: Dydd Iau #costabyw @betsantbc @ICEiwancharles @llyrbermo @maredllywelyn @marielenjones @Maritbc… https://t.co/Rr6IyuDUNE07:11 AM Feb 21
Ymarferion #costabyw yn cychwyn Dydd Llun @betsantbc @ICEiwancharles @llyrbermo @maredllywelyn @marielenjones… https://t.co/7Grnsy15YE05:47 AM Feb 15
Ar Daith #costabyw @betsantbc @Maritbc @emyrmorrisjones @ICEiwancharles @llyrbermo @marielenjones @maredllywelyn https://t.co/jbrBP3SnpT12:32 PM Feb 12
Ff: 01286 676 335
Ff: 01286 675 869
© Bara Caws 2018 Rhif Cwmni | Company No : 330 1990 Rhif Elusen | Charity No: 1062896